KIRJALLINEN KYSYMYS P-0305/00 esittäjä(t): Jens-Peter Bonde (EDD) komissiolle. Sosiaalimaksut.



Virallinen lehti nro 280 E , 03/10/2000 s. 0207 - 0208



KIRJALLINEN KYSYMYS P-0305/00 esittäjä(t): Jens-Peter Bonde (EDD) komissiolle (4. helmikuuta 2000) Aihe: Sosiaalimaksut Voiko komissio ilmoittaa, onko tanskalainen käytäntö, jonka mukaan kansaneläkettä ja valtion opintotukea myönnetään kansalaisuuden perusteella, EU-lainsäädännön mukainen? Anna Diamantopouloun komission puolesta antama vastaus (28. helmikuuta 2000) Kukin jäsenvaltio vastaa omasta sosiaaliturvajärjestelmästään ja päättää siihen sisältyvistä etuuksista sekä niiden myöntämisen edellytyksistä ja arvosta. Sosiaaliturvajärjestelmien koordinoinnista on kuitenkin säädetty yhteisön tasolla (sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14. kesäkuuta 1971 annettu neuvoston asetus (ETY) N:o 1408/71(1) sekä asetuksen (ETY) N:o 1408/71 täytäntöönpanomenettelystä 21. maaliskuuta 1972 annettu neuvoston asetus (ETY) N:o 574/72(2))(3). Tarkoituksena on varmistaa, etteivät palkatut työntekijät, itsenäiset ammatinharjoittajat eivätkä heidän perheenjäsenensä menetä sosiaaliturvaansa liikkuessaan yhteisön alueella ja että yhdenvertaisen kohtelun ja syrjimättömyyden perusperiaatteita noudatetaan. Asetuksen (ETY) N:o 1408/71 3 artiklan mukaan jäsenvaltion alueella asuvat henkilöt ovat jäsenvaltion lainsäädännön mukaan samojen velvoitteitten alaisia ja nauttivat samoja etuja kuin tämän valtion kansalaiset. Mikäli Tanskassa ei myönnettäisi muiden jäsenvaltioiden kansalaisille Tanskan lainsäädännön mukaista kansaneläkettä samoin perustein kuin Tanskan kansalaisille, kyse olisi yhteisön lainsäädännön rikkomisesta. Arvoisa parlamentin jäsen viittaa myös opintotukeen. Tässä yhteydessä yhdenvertaisen kohtelun periaate merkitsee sitä, että mikäli unionin kansalainen haluaa opiskella jossakin korkeakoulussa tai muussa oppilaitoksessa, laitoksen on opiskelijavalinnassaan sovellettava häneen samoja perusteita kuin sijaintivaltion omiin kansalaisiin. Jos jäsenvaltio, jossa unionin kansalainen haluaa opiskella, myöntää kansalaisilleen tukea kurssimaksuihin (lukukausimaksuihin), myös muun jäsenvaltion kansalaisen on voitava saada sitä. Yhdenvertaisen kohtelun periaatetta ei kuitenkaan sovelleta sellaiseen tukeen tai toimeentuloavustukseen, jolla autetaan opiskelijaa selviämään päivittäisistä elinkustannuksistaan, ellei kyseinen opiskelija ole siirtotyöläinen tai siirtotyöläisen perheenjäsen. Viimeksi mainitussa tapauksessa opiskelijalla on yhteisön lainsäädännön (työntekijöiden vapaasta liikkuvuudesta yhteisön alueella 15. lokakuuta 1968 annetun neuvoston asetuksen (ETY) N:o 1612/68(4) 7 ja 12 artiklan) nojalla oikeus sosiaalisiin etuihin samoin perustein kuin jäsenvaltion omilla kansalaisilla. Mikäli kysyjän tarkoittama Tanskan lainsäädäntö koskee tällaisia avustuksia, EU:n muiden jäsenvaltioiden kansalaisilla pitäisi näin ollen ja kuten edellä todettiin olla mahdollisuus saada avustuksia, kunhan he täyttävät asetuksen (ETY) N:o 1612/68 vaatimukset. (1) EYVL L 149, 5.7.1971 viimeisin muutos EYVL C 6, 10.1.1998. (2) EYVL L 74, 27.3.1972 viimeisin muutos EYVL L 323, 13.12.1996. (3) EYVL L 28, 30.1.1997. (4) EYVL L 257, 19.10.1968.